**Lesja historielag - årsmelding 2022**

**Medlemmer**

I 2022 hadde Lesja Historielag 134 medlemmar, av desse tre æresmedlemmar.

**Årsmøtet 2022**

Årsmøtet vart halde på biblioteket på Lesja skule 30.03.2022, med 23 frammøtte. Leiar i historielaget, Einar Morken, ynskte velkommen.

Innkalling og sakliste vart godkjent utan merknad.

Einar Morken vart valt til møteleiar og Kjell Erik Meiningen valt til møtesekretær.

Årsmelding og rekneskap for 2021 vart godkjent utan merknader.

Medlemskontingenten for 2022 vart uendra.

*Val:* Leiar i valnemnda, Aud Einbu, leia valet.

På val til styret var Bjørg Nordset, Peder Bjorli og Marit Kolstad. Alle tre hadde sagt frå seg attval. Forslag til nye styremedlemmer var: Mette Øverli, Merete Stavheim og Trond Berger. Alle tre vart valde ved akklamasjon.

Einar Morken vart attvald som styreleiar for 1 år.

Som varamedlemmar til styret vart det attval for 1 år på Arne Staurust, Torbjørn Torstad og Jorunn Krokrud.

Som revisorarar vart det attval for 1 år på Ola Ulfsby Bottheim og Steinar Sørumgård. Som vara for revisorane for 1 år vart det attval på Torbjørg Utgård og Sigrun Romslo.

I valnemnda er Håkon Oddbjørn Tordhol leiar, Eldbjørg Kaarbø har att eitt år og som ny vart KM Bjørneby vald.

Marit Kolstad fekk blomar og stor takk for innsatsen sin i historielaget, medan Bjørg Nordset og Peder Bjorli som ikkje var på årsmøtet, fekk tilsvarande på eit møte på Bjorli samlingshus 6. desember.

Etter årsmøtet var det kaffe og biteti servert av Marit Tordhol, medan Arnfinn Kjelland utfordra møtedeltakarane med ein quiz.

**Einar Morken**

12. juli fekk vi den uventa og veldig triste meldinga at leiaren i historielaget, Einar Morken var død. Han var ein dyktig og engasjert leiar og ein på alle måtar omgjengeleg og triveleg person, og hans bortgang vart eit stort tap for Lesja historielag.

Einars bortgang førte med seg at det vart fleire endringar i styret for historielaget. På eit styremøte 9. august overtok Rolf Sørumgård som styreleiar. Arne Staurust gjekk inn som styremedlem, og Trond Berger gjekk inn i styret for Lesja bygdemuseum Eigarstiftinga.

**Oversikt tillitsvalde og komité-medlemmar etter 9.august 2022**

Styret Vara til styret

Rolf Sørumgård, leiar Torbjørn Torstad

Kjell Erik Meiningen, sekretær Jorunn Krokrud

Arne Staurust

Arnfinn Kjelland

Merete Stavheim

Mette Øverli

Trond Berger

Revisorar Vara revisorar

Ola Ulfsby Bottheim Torbjørg Utgård

Steinar Sørumgård Sigrun Romslo

Val-komité

Håkon Oddbjørn Tordhol (2020-2023)

Elbjørg Kaarbø (2021-2024)

KM Bjørneby (2022-2025)

Repr. Eigarstiftinga Personleg vara-repr.

Oddvar Romundset Kjell Erik Meiningen

Trond Berger

Skriftnemnd Lorkvern-komité

Oddvar Romundset, redaktør Kjell Erik Meiningen, leiar

Hans Enstad Sigurd K. Bø

Aud Hole Mari Sæland

Marit Tordhol Kari Lothe

Rolf Sørumgård Odd Reidar Hole

 Arne Staurust

Kveldsseto-komité

Rolf Sørumgård

Mette Øverli

Oddvar Romundset

Kasserar

Sigmund Kolstad, som har vore kasserar for Lesja historielag sidan år 2000, valde i 2022 å gje seg i denne jobben. Som ny kasserar har vi fått Gunnar Åvangen som vi ynskjer hjarteleg velkommen med på laget.

**Møte og representasjon**

Det har vore 6 ordinære styremøte sidan førre årsmøte. I tillegg har det vore 2 møte kombinert med synfaring knytt til Flydrog-prosjektet.

Einar Morken, Arnfinn Kjelland og Rolf Sørumgård var på årsmøtet i Gudbrandsdal historielag på Steig og Dalegudbrands gard på Sør-Fron 15. mai.

Pilegrimsleia som går frå Valldal til Trondheim, går gjennom Lorkvern-området, og 15. juni var Einar Morken og Oddvar Romundset på Valldal Fjordhotell i møte om leia.

Heile 8 medlemmar av historielaget deltok på Gudbrandsdalsseminaret på Maihaugen i januar. Temaet der var MAT, og Marit Tordhol heldt eit foredrag med fokus på boka «Mat frå gard og grend».

**Lorkverna**

Det har vore ein vanleg sesong med mykje besøk ved Lorkverna. 2387 har skrive namnet sitt i gjesteboka her, og ved gapahuken 1177 namn. Ein ørliten nedgang på båe plassar. 16 møllarar og omvisarar har stått for maling av korn og gaiding på anlegget kvar laurdag og søndag frå 18. juni til 14. august. Ei helg var det òg kolbrenning og blestring, og som tidlegare år har smed-elevane frå Hjerleid vore her. Også rideleiren til Chamori-stallen har som vanleg hatt overnattingar ved Lorkverna.

I medhald av reguleringsplanen for Lorkvernområdet er det sett opp gjerder og grinder for å hindre beitedyr å ta seg inn på området. Først i juni vart det opparbeid landingsplass for helikopter. Denne vart utprøvd og godkjend av Norsk Luftambulanse på Dombås.

Stor takk og mykje ros til «gamlekarane» som heile tida sørgjer for nok ved og som held det ryddig og pent på Lorkverntunet! Stor takk og til dugnadsfolket som stiller kvar vår.

Nå på nyåret har Lorkvern-komiteen sett i gang arbeidet med ei ny Lorkvern-brosjyre.

**Besøk frå Mostadmarka**

23.august fekk vi besøk av *Historielaget Mostadmark Jernverks Venner* i Malvik i Trøndelag. Dei hadde lyst til å sjå jernverksområdet på Lesjaverk, og Arnfinn og Rolf tok dei med rundt på området ved masomnen og museet der. I tillegg fekk vi kome inn i den gamle hovudbygningen på Lesjaverk gard, noko dei sette stor pris på. Vi fekk invitasjon om å kome til Mostamarka og sjå på det gamle jernverket der, noko vi må prøve å få til i sommar.

**Flydrog-prosjektet**

Riksantikvaren hadde over statsbudsjettet 2022 fått 2,5 mill. i samband med markeringa av «frivillighetens år 2022». I februar sende Riksantikvaren ut ei pressemelding om tilskot til frivillige lag som ville rydde, merke og informere om lokale, historiske ferdselsvegar. I midten av mars sende Lesja historielag ein søknad om tilskot på kr 125.000 knytt til den gamle kløvvegen frå Lordals-munningen via Veslskardet over til Lom. Vi fekk fyrst i juni tilsegn om kr 70.000 med frist for arbeidet ut året 2022. Den gamle ferdselsvegen går opp lia mellom Nesåene og innover dei flate flyene mot Skardtind. Vi valde derfor å nytte namnet Flydrogje.

Planlegging av prosjektet kom i gang utpå ettersommaren. Kai Ove Riise har brukt mykje tid og lagt ned eit stort arbeid med å finne rette vegtraseen både opp lia og innover fjellet. Det var og fleire synfaringar, m.a. i lag med arkeolog frå Innlandet fylkeskommune. Informasjon om ferdselsvegen omfattar heile kløvvegen til Lom, men sidan mesteparten av vegen ligg i Reinheimen Nasjonalpark, er det berre lia opp mot snaufjellet som er rydda og merka. Vi har laga ei sløyfe bortom Nørdre Viggesetre for å få ein flott og interessant rundtur. Bygging av to bruer, - ei over Veslnesåe og ei over Stornesåe, førde med seg både mykje arbeid (dugnad) og ein del utgifter. Rydding og merking er òg gjort på dugnad med mange deltakarar.

Fristen for rapportering inkl. rekneskap samt utbetalingsoppmoding er utsett til 31. mars 2023, og det aller meste av arbeidet med prosjektet er ferdig.

**StyreWeb**

Med ny kasserar vart det bruk for eit nytt rekneskapsprogram. Styret meiner òg at ein del andre arbeidsoppgåver vil kunne gjerast lettare ved hjelp av dataprogram. Vi har derfor teke i bruk StyreWeb, - eit administrasjonsprogram tilrådd av Landslaget for lokalhistorie, - både for rekneskap og medlemsregister, men det finns òg andre modular som kontingent, dokumentregister, meldingsteneste m.m. som historielaget eventuelt kan nytte.

**Kveldsseto**

Kveldsseto er i gang att etter eit langt «korona-opphald». Det starta med temaet *Keramikk og fajanse* i oktober, og så langt etter nyttår har vi hatt *Tolking av gardsnamn, Omstreifarar* og *Gamle buer og burestar.* Nå i kveldhar vi høyrd Bjørn Austigard fortelje om *Haustingsskogbruket* som kveldsseto for mars månad.

**Dugnadsfest**

Dugnadsfesten 2022 var hos Kari og KM Bjørneby i Jønsonbrenna den 12. oktober. Underhaldninga sto leiar i Gudbrandsdalsmusea, Øystein Rudi for. Han er utruleg flink både med fela og med morosame og saftige historier. Han hadde òg med seg Geir Marius Thorud på trekkspel. Marit Tordhol tok seg av serveringa med ein god gryterett, og Sigmund Kolstad fekk blomar og stor takk for over 20 år som kasserar i historielaget.

**Fajansefabrikken på Kolstadleira**

Tidlegare konservator ved Kunstindustrimuseet i Oslo, Aase Bay Sjøvold, skreiv i Lesja historielags sitt årsskrift i 1999, ein omfattande artikkel om fajanse-produksjonen til klokkar Fredrik Wiborg i Lesja på 1750-talet. Hennar konklusjon er at dette var første fajansefabrikken i Norge. I samarbeid med Ringebu Prestegard og folk knytt til keramikk-utstillinga der, - m.a. Torveig Dahl og Torbjørn Kvasbø, har historielaget arbeidd ein del med temaet. 3.september var Lesja historielag invitert til seminar om keramikk på prestegardsutstillinga i Ringebu, og vi var 12 personar som deltok. 13.oktober hadde vi ei kveldsseto om keramikk og fajanse der Kjell Voldheim held foredrag.

**Gruvlia**

I fleire år har medlemmar av historielaget vore med som gaidar i Gruvlia for skuleklassar frå Lesja og Lesjaskog. 7.juni 2022 var det tur med over 20 svært interessert skuleungar. Dessverre har denne kulturstigen hatt eit stort forfall sidan den vart laga midt på 1990-talet. I *«Tematisk kommuneplan for kulturminne i Lesja kommune»* er gruvene i Gruvlia prioritert på tredje plass etter Stuguflotten hotell og masomn-området ved Lesjaverk gard. Dette tok vi opp med Lesja kommune som har ansvaret for vedlikehaldet, og det vart halde ei synfaring langs gruvene 16.november. Det er einigheit om eit vedlikehalds-opplegg der historielaget tek ansvar for det praktiske arbeidet med rydding og merking, medan kommunen tek det økonomiske ansvaret. Ein planleggingsfase startar opp nå i vår.

**«Månadens friviljugpris»**

I Frivilligåret 2022 tok Gudbrandsdalsmusea initiativ til å dele ut ein pris kvar månad; «Månadens Friviljug». Stiftinga Norsk Kulturarv og Gudbrandsdal historielag vart òg med på prosjektet, og ein jury frå dei tre institusjonane kåra vinnarar innan 12 ulike typar kulturarv-arbeid. Det vart delt ut prisar til enkeltpersonar, lag og foreiningar. I august vart Lesja historielag vinnar av prisen for: *Oppbygging og forvaltning av Lorkvenne industriområde langs elva Lora.* I grunngjevinga heiter det òg: *Gjennom arbeidet med Lorkvenne er det eit heilt lag av frivillige engasjert. Dugnaden har vart ved i mange år og omfattar både oppbygging og drift. Den samla innsatsen har skapt ein heilt unik formidlingsarena.* Prisen vart tildelt historielaget av styreleiar i Gudbrandsdals-musea, Cecilie Asp under eit kommunestyremøte i november.

**Markens Grøde Lesja**

Under Markens Grøde hadde historielaget 24.juli ei markvandring frå Lesjaskog kyrkje, gjennom Kulturminneområdet, om Grønfossen opp til Grønvesetre. Arnfinn Kjelland leia vandringa. På marknadsdagen på Bygdatunet hadde historielaget stand med sal av bøker og arrangerte konkurransen «Kva er ditta?»

**Olsokfest**

Som vanleg arrangerte historielaget Olsokfest på Bygdatunet. Trond Berger var styret sin representant i komiteen og arrangementet vart leia av Solveig Hågå. Oddvar Romundset haldt tale for dagen, og musikken var det «Lesjingan» som sto for. Nær 100 personar møtte fram.

**Jul på tunet**

Under Jul på tunet 26.november vart historielaget si årboka for 2022 presentert, og både den og ein del andre bøker vart selde.

**Boka om Sveenkarane**

Boka «Kunst og handverk i familien Sveen» som Torveig Dahl var redaktør for, vart presentert på Tunstugu 3.desemer. Oddvar Romundset var med i redaksjonskomiteen og historielaget tok på seg distribusjon av boka til utsalsstader i Lesja og Dovre.

**Økonomi**

Økonomien er framleis god. I tillegg til medlemskontingenten har vi bra inntekter frå Lorkverna og overskot på sal av årboka og andre bøker. Eksterne bidrag til ulike prosjekt betyr svært mykje, og i år har vi òg fått ei gåve på kr 50.000 frå eit medlem som vil vera anonym. Takk for det arbeidet dere gjør var meldinga frå gjevaren.